ไทยพาณิชย์ชูปันผล 2กองหุ้น3.7-5.1%
ไทยพาณิชย์ปันผลกองหุ้นซีเล็คท์ อิควิตี้ ชูผลตอบแทนทั้งปี 5.15% กองทุน SET Banking Sector ผลตอบแทน 3.78%
25 พ.ค. 2555

ไทยพาณิชย์ปันผลกองหุ้นซีเล็คท์ อิควิตี้ ชูผลตอบแทนทั้งปี 5.15% กองทุน SET Banking Sector ผลตอบแทน 3.78%
นางโชติกา สวนานนท์ กรรมการ ผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทจะจ่ายเงินปันผล 2 กองทุนหุ้นสำหรับผลดำเนินงานวันที่ 28 มิ.ย. 2554-18 พ.ค. 2555 ให้ผู้ถือหน่วยลงทุนพร้อมกันในวันที่ 30 พ.ค. 2555 
กองทุนเปิดไทยพาณิชย์ซีเล็คท์ อิควิตี้ ฟันด์ (SCBSE) จ่ายในอัตราหน่วยละ 0.30 บาท ถือเป็นการจ่ายเงินปันผลสำหรับรอบบัญชีปีแรกเป็นครั้งที่ 2 คิดเป็นผลตอบแทน 2.69% จากครั้งแรกจ่ายไปแล้ว 0.25 บาทต่อหน่วย รวมเป็นผลตอบแทนประมาณ 5.15%
สำหรับกองทุนเปิดไทยพาณิชย์ SET Banking Sector จ่ายเงินปันผลสำหรับรอบบัญชีปีแรกอัตรา 0.43 บาทต่อหน่วย คิดเป็นผลตอบแทน 3.78% 
นางโชติกา กล่าวว่า กองทุน SCBSE มีนโยบายลงทุนด้วยวิธี Active Approach คือจะคัดเลือกลงทุนในรายหุ้นไม่เกิน 30 ตัว ที่น่าสนใจลงทุนมากที่สุดและสอดคล้องกับแนวโน้มการลงทุนในขณะนั้น โดยจะใส่น้ำหนักการลงทุนมากน้อยตามความน่าสนใจลงทุนของหุ้นนั้นๆ จึงเหมาะสำหรับผู้ลงทุนที่รับความเสี่ยงในระดับสูงได้ ซึ่งในปีที่ผ่านมากองทุนเน้นลงทุนในหุ้นที่มีอัตราการเติบโตของกำไรในระดับสูงและหุ้นที่มีราคาต่ำกว่ามูลค่าที่ควรจะเป็น ประกอบกับการทยอยขายทำกำไรเป็นระยะ ๆ เมื่อหุ้นที่ลงทุนไว้ขึ้นไปใกล้เคียงกับราคาเป้าหมาย นอกจากนี้ยังมีการปรับสัดส่วนเงินสดมากน้อยให้สอดคล้องกับทิศทางตลาดที่ขึ้นลงด้วย 
ส่วนกองทุน SCBBanking ซึ่งแบ่งเป็นกองทุนที่เน้นบริหารเชิงรับ (Passive Fund) มีนโยบายการลงทุนที่สร้างผลตอบแทนให้ใกล้เคียงกับดัชนีหมวดธุรกิจธนาคารของตลาดหุ้นไทยมากที่สุด โดยSCBBanking เหมาะสำหรับผู้ที่ต้องการลงทุนระยะยาวในหุ้น และต้องการเพิ่มน้ำหนักการลงทุนในกลุ่มธนาคารพาณิชย์ รวมถึงต้องการบริหารพอร์ตการลงทุนเอง เนื่องจากมีการติดตามสภาวะตลาดและมีมุมมองเป็นของตนเอง 
นอกจากนี้ บริษัทได้ขยายเวลาในการทำรายการซื้อ-ขายและสับเปลี่ยนหน่วยลงทุนของกองทุนเปิดไทยพาณิชย์ SET50 Index ผ่านอินเทอร์เน็ต SCB Easy Fund มีผลตั้งแต่วันที่ 1 มิ.ย. 2555 เป็นต้นไป